Ragnhild Stolt-Nielsen

Ragnhild Stolt-Nielsen (født 16. april 1969 i Haugesund) er en norsk politiker (H). Hun var byrådsleder i Bergen fra 17. oktober 2013, da hun overtok etter næringsminister Monica Mæland. Stolt-Nielsen varslet sin avgang etter at hun 14. oktober 2014 tapte nominasjons­kampen mot Martin Smith-Sivertsen om posisjonen som byrådsleder­kandidat ved kommunestyre­valget i 2015.

Hun har vært medlem av Bergen bystyre 1999–2003 og siden 2007. Hun var leder i kontrollutvalget 1999–2003 og nestleder i oppvekst­komiteen 2007–2011. Fra 24. januar 2011 var hun kommunalråd i Bergen kommune som leder i finanskomiteen samt Høyres gruppeleder i bystyret. Hun har hatt en rekke andre kommunale verv.

Stolt-Nielsen var 1. nestleder i Bergen Høyre 2005–2007, og er 1. nestleder i Hordaland Høyre fra 2012. Hun var 2. vararepresentant til Stortinget fra Hordaland 2009–2013, møtte i 9 dager på Stortinget.

Stolt-Nielsen er cand.polit. i sammenlignende politikk fra Universitetet i Bergen fra 1995, og har hatt ulike administrative stillinger ved universitetet.

Hun er datter av tidligere stortingsrepresentant Inger Stolt-Nielsen.

Referanser

Eksterne lenker 
 

Høyre-politikere i Hordaland
Byråder i Bergen
Lokalpolitikere i Bergen
Vararepresentanter til Stortinget
Norske statsvitere
Personer fra Haugesund kommune